**Az Országos Kompetenciamérés intézményi eredményeinek összehasonlító elemzése és a tanulói teljesítmények növelésének lehetőségei**

1. **Az Országos Kompetenciamérés eredményeinek elemzése (2011-2014)**

A kompetenciamérés célja annak felmérése, hogy a tanulók képesek-e matematikai eszköztudásukat és szövegértési képességeiket a hétköznapi életben alkalmazni. A felmérés tesztjei alapvetően nem a tantervi követelmények teljesítésére, hanem gyakorlati problémák, helyzetek megoldására irányulnak.

A Kecskeméti Katona József Gimnázium tanulói a tantervi követelményeket magas szinten teljesítik, ezt bizonyítják a kiemelkedő felsőoktatási felvételi eredmények és a tanulmányi versenyeken elért eredmények. **Iskolánk tanulói messze az országos átlag felett teljesítenek a kompetenciamérések során** is. Elemzésünkben a 2011-2014 közötti négy mérés eredményeit vizsgáljuk.

**Eredmények, évfolyamok és mérési területek szerint**

Az elmúlt négy év kompetenciaméréseinek eredményeit az *1.* és a *2. táblázatban* foglaltuk össze.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| *1. táblázat: Évenkénti átlageredmények (intézményi és országos)* | | | | | | | | | |
| **mérési terület** | **évf.** | **2011** | | **2012** | | **2013** | | **2014** | |
| intézm. | orsz. | intézm. | orsz. | intézm. | orsz. | intézm. | orsz. |
| **matematika** | **8.** | 1797 | 1601 | 1817 | 1612 | 1814 | 1620 | 1808 | 1617 |
| **10.** | 1840 | 1635 | 1866 | 1632 | 1836 | 1640 | 1846 | 1631 |
| **szövegértés** | **8.** | 1770 | 1577 | 1755 | 1567 | 1722 | 1555 | 1732 | 1557 |
| **10.** | 1810 | 1617 | 1795 | 1603 | 1825 | 1620 | 1817 | 1597 |

|  |  |  |  |  |  |
| --- | --- | --- | --- | --- | --- |
| *2. táblázat: Az intézményi átlag eltérése az országos átlagtól* | | | | | |
| **mérési terület** | **évf.** | **2011** | **2012** | **2013** | **2014** |
|
| **matematika** | **8.** | 196 | 205 | 194 | 191 |
| **10.** | 205 | 234 | 194 | 215 |
| **szövegértés** | **8.** | 193 | 188 | 167 | 175 |
| **10.** | 193 | 192 | 205 | 220 |

Minden mérés során – a 8. és a 10. évfolyamon is - mintegy 200 ponttal az országos átlag felett teljesítettünk, mindkét kompetencia-területen. A *2. táblázat* alapján látható az is, hogy az intézményi eredményeink – a 200 pontnyi különbség megtartásával – általában együtt mozognak az országos átlagokkal: ha az országos átlag szignifikánsan változott pozitív vagy negatív irányba, akkor a miénk is (*2. táblázat*). Az elmúlt négy évet együtt vizsgálva látható az egyenletes, jó teljesítményünk (*1. ábra*).

*1. ábra: Az intézményi eredmények évenkénti alakulása*

A 8. évfolyamon a 2013-as kompetenciamérés szövegértésben némi visszaesést mutatott (ugyanekkor az országos átlag is romlott). 2014-ben tanulóink ezen a területen 10 ponttal jobban teljesítettek, mint 2013-ban. Jobb lett ugyan az országos átlag is, de iskolánkban a javulás mértéke jelentősen meghaladja az országos átlag javulásának mértékét.

Az *1. ábra* alapján megállapítható, hogy az elmúlt négy év kompetenciamérésein iskolánk tanulói egyenletesen, magas színvonalon teljesítettek. Nincs kiemelkedően jó vagy gyenge eredményünk. Erősségünknek tűnik a 10. évfolyamos matematika, összehasonlítva az eredményeinket az országos átlagokkal. Talán a 8. évfolyamos szövegértés terén teljesítünk magunkhoz képest gyengén, de eredményeink ott is legalább 167 ponttal az országos átlag felett vannak (*2. táblázat*). Fontos kiemelni, hogy iskolánkban a 8. évfolyamos szövegértés a 10. évfolyamra látványosan feljavul az országos átlaghoz viszonyítva. A 2012-ben mért 188 pontos különbség 2014-ben 220 pontra növekedett, ami azt mutatja, hogy iskolánkban ezen a területen kiemelkedően eredményes az oktatás.

Szembetűnő, hogy a szövegértés iskolánkban a 8. évfolyamon minden évben gyengébb, mint a 8. évolyamos matematika vagy akár a 10. évfolyam matematika és szövegértés eredménye (*1. ábra*). Az országos átlagokat évenként összehasonlítva is ugyanez a tény olvasható ki az 1. táblázatból, azaz országosan is a 8. évfolyamos szövegértés tűnik a legproblémásabb területnek. Ez különösen azért meglepő, mert a kompetenciamérés eredményei standardizált eredmények. (Érdemes lenne alaposabban megvizsgálni a 8. évfolyam szövegértésben tapasztalt országosan romló eredményeit, feltárni ennek okait.)

*2. ábra: A 8. évfolyam intézményi eredmény és országos átlag szövegértésből*

Intézményi szinten mind a 8., mind a 10. évfolyam egyenletesen jól teljesített matematikából. Szövegértésben a 10. évfolyam eredménye kiemelkedő (*1. ábra*), az országos átlagokhoz és a saját 8. évfolyamban elért eredményeinkhez képest is.

Az Arany János Tehetséggondozó Programban tanulók az előkészítő évfolyam miatt a kompetenciamérés idején a tanterv szerint igazából csak 9. évfolyamosok, mégis jó eredményeket ért el a 10. évfolyam.

**Képzési formák szerinti eredmények**

A **matematika eredményeket** a képzési formák szerint vizsgálva tapasztalható kis ingadozás, de az adatokból nem lehet kiolvasni semmilyen trendet (*3. ábra*). A 6 évfolyamos képzés eredményei egyenletesebbek, és különösen a 10. évfolyamon kiemelkedően jók, ami a tanulási folyamat eredményességére utal. A 4 évfolyamos 10. osztályosok eredményei általában kicsit gyengébbek, valószínűleg a beiskolázás sikerességétől, elsősorban az Arany János Tehetséggondozó Programba kerülő tanulók képességeitől függnek.

*3. ábra: A matematika eredmények képzési formák és évfolyamok szerint*

A **szövegértést** tekintve a 6 illetve 4 évfolyamos képzés eredményeiben nem észlelhető tendencia, viszont a 8. évfolyamban az eredmények (az országos eredményekkel összhangban) kissé gyengébbek, de a 2014-es kompetenciamérés már javulást mutat. (*4. ábra*).

*4. ábra: A szövegértés eredmények képzési formák és évfolyamok szerint*

**Az átlageredmények és a várt eredmények összehasonlítása, az alapszint alatt teljesítők**

A 2011. és 2014. közötti kompetenciamérések alapján megállapítható, hogy a tanulók átlageredménye szignifikánsan jobb, vagy legalább annyi, mint a **korábbi mérések** illetve a **CSH-index alapján** várt eredmény. Különösen a 4 évfolyamos képzésben sikerült messze túlszárnyalni a várt eredményeket. A *3. táblázatban* foglaljuk össze a 2014. évi kompetenciamérés eredményeit a tanulók korábbi eredményei és a CSH-index tükrében.

*3. táblázat: Az átlageredmények összehasonlítása a várt eredménnyel (2014)*

|  |  |  |  |  |  |  |
| --- | --- | --- | --- | --- | --- | --- |
|  | 8. évfolyam | | 10. évfolyam | | | |
| matematika | szövegértés | matematika | | szövegértés | |
| 6 évf. | 4 évf. | 6 évf. | 4 évf. |
| átlageredmény | 1808 | 1732 | 1894 | 1808 | 1840 | 1798 |
| a várható eredmény a tanulók korábbi eredményei alapján korábbi | 1779 | 1718 | 1863 | 1812 | 1808 | 1766 |
| a várható eredmény a CSH-index alapján | *nincs adat* | *nincs adat* | 1826 | 1693 | 1798 | 1665 |

A kompetenciamérések fontos eleme az **alapszint (4. képességszint) alatt teljesítő tanulók aránya**. Ez a mi iskolánkban általában nagyon alacsony szám, képzési típusonként vizsgálva 0-3 %, míg az országos átlag 30-40%. 2014-ben viszont több olyan tanulónk is akadt, aki nem érte el az alapszintet. A 8. évfolyamban és a 4 évfolyamos gimnáziumi képzésben is volt 7 olyan tanuló, aki nem érte el az alapszintet matematikából. Ezen feltétlenül változtatni kell.

1. **Intézkedési terv az kompetenciamérés eredményeinek javítására**
2. Iskolánkban továbbra is olyan oktató-nevelő munkára törekszünk, amely a gyermekközpontú tehetséggondozást, a gyermekek személyiségének és képességeinek fejlesztését szolgálja. A tanítási órákon az eddigieknél is nagyobb hangsúllyal törekszünk arra, hogy a tanulók matematikai eszköztudása és szövegértési képességei javuljanak, hogy a hétköznapi életben alkalmazható tudásuk fejlődjön.
3. A tanulói azonosítók alapján megkeressük azokat a tanulókat, illetve azokat a tanulócsoportokat, akik a kompetenciamérés során gyengébben teljesítettek, valamint azokat, akiknek a teljesítménye visszaesett. A lemaradóknak, az átlag alatt teljesítő 8. évfolyamosoknak felzárkóztató foglalkozásokat szervezünk. A 10. évfolyam gyengén teljesítő tanulói számára érettségire felkészítő felzárkóztató foglalkozásokat szervezünk matematikából.
4. A 7. évfolyamtól nagyobb súlyt fektetünk a szövegértési képességek javítására. A szövegértésnek jelentős szerepe van a matematika feladatok értelmezésében, megoldásában is. Így a szövegértés képességének fejlettsége befolyásolja a matematika, sőt az összes többi tantárgy esetén is a tanulás eredményességét.
5. Az eddigieknél is fokozottabban törekszünk arra, hogy a tanulók és szüleik is megértsék a kompetenciamérés fontosságát, jelentőségét az oktatási folyamatban. Osztályfőnöki, szaktárgyi órákon és szülői értekezleteken is az eddiginél nagyobb teret szentelünk a mérés eredményeinek értelmezésére, fontosságára. A tanmenetbe, az óratervekbe is több olyan elemet építünk be, amelyek elősegítik, hogy a kompetenciaméréseken továbbra is eredményesek, sőt ha lehet, még eredményesebbek lehessünk.

Kecskemét, 2015. július 19.